
Isten ereje a te életedben
Róma 1:16–17
Lekció: 1Kor 1?
Fő gondolat: Krisztus evangéliumában van az erő a keresztyének számára, éppen azért arra figyelni, annak engedelmeskedni és azt bátran hirdetni kell

Sören Kierkegaard, 19. századi dán filozófus a keresztyénséggel harcolt. Nem a Bibliával vagy Krisztussal volt baja azonban, hanem sokkal inkább kora keresztényeivel. A Biblia erőteljes igazságaiból „örökös vasárnapi mormolás” lett „a krisztushit fenséges és felbecsülhetetlen igazságairól, szelíd vigaszáról.”[footnoteRef:2] A keresztyénség elvilágiasodott, külsőlegessé vált: „külső és belső tökéletesen kiegyenlítődött, olyannyira tökéletesen, hogy a belső kívülre került és kiveszett.”[footnoteRef:3] (kiemelés tőlem) Az igazi hit helyét átvette a formalitás és a hagyományok.[footnoteRef:4] A keresztyénség elvesztette erejét. [2:   Sören Kierkegaard: A keresztény hit iskolája, Atlantisz Kiadó, Budapest 1998, 48. old. Az idézeteket az alábbi helyről vettem: Cseri Kinga: Sören Kierkegaard hitről alkotott felfogásának hermeneutikai megközelítése (doktori értekezés, ELTE BTK), http://doktori.btk.elte.hu/phil/cseri/cseri_dissz_hun.pdf ]  [3:  Sören Kierkegaard: A keresztény hit iskolája, 108. old. ]  [4:  „[A] fennálló rend az önistenítésig jutott, ilyenkor végül szokások és hagyományok merevülnek hitcikkelyekké, s így minden egyformán fontossá válik; avagy rendeletek, szokások és hagyományok lesznek fontossá.” Sören Kierkegaard: A keresztény hit iskolája, 111. old. ] 

Nemrég találkoztam valakivel, aki egy keresztyén összejövetelre szintén azt mondta, hogy az egész csupán álarc és porhintés. Úgy látta, hogy a vasárnapi gyülekezeti élet és a hétköznapi egyéni lét radikálisan eltér egymástól. Hiteltelennek gondolta a keresztyéneket.
Talán te is érezted már ezt a problémát, és gondoltál másokat – vagy a szíved mélyén magadat – hiteltelen, erő nélküli keresztyénnek. Sőt, talán a probléma még nagyobb, és elkezdted szégyellni azt, hogy keresztyén vagy. A világ nagynak és erősnek látszik, te és az Istened pedig kicsinek.
Pál apostol valahonnan innen veszi fel a fonalat. „Mert nem szégyellem az evangéliumot.” (Róm 1:17) – mondja az a Pál, aki később dicsekszik Isten dicsőségének reménységével (Róm 5:2, vö. 5:11; 15:17). Miért nem ezt írja most? Hogyan merül fel egyáltalán benne, hogy szégyellni lehet az evangéliumot? A pontos választ nem tudjuk, de nagyon valószínű, hogy Pál ezzel a hallgatóságához szólt. A római keresztyénekhez, akik a kor legdicsőségesebb metropoliszában éltek, és talán meggyengültek hitükben. A felolvasott két vers a Római levél központi üzenete: az evangélium erős. Az evangélium Isten ereje a te életedben. Keresztyénként hozzáférésed van ehhez az erőhöz. A mai alkalommal azt néznénk meg, hogy mi ez az erő pontosan, hogyan férhetünk hozzá, és mit eredményez az életünkben. 
 Hogyan jelenik meg Isten ereje az evangéliumban?
„Mert nem szégyellem az evangéliumot, hiszen Isten ereje az.” (1:16) Az evangélium Isten ereje – kicsit ízlelgessük ezt! Isten ereje, vagy ahogyan az Ószövetség gyakran nevezi, Isten kinyújtott karja: „Hanem csak az URat tiszteljétek, őt imádjátok, és neki áldozzatok, aki kihozott titeket Egyiptom földjéről nagy erővel és kinyújtott karral.” (2Kir 17:36) Isten ereje korlátlan. C. S. Lewis, amikor a Narnia krónikáiban Istent (Krisztust) akarta ábrázolni, egy oroszlánt választott. Mint írja azért, mert ő „nem egy szelídített oroszlán.” Istent nem lehet idomítani, hatalmát nem lehet korlátozni, ő azt tesz, amit akar. Vagy Herman Melville híres könyve, a Moby Dick sem csupán egy ritka és veszélyes fehér bálna utáni vadászatról szól. A szinte megközelíthetetlen, veszélyes fehér állat egy jelkép. Ahogy Melville írja, a fehér bálna „azonmód a legjobb jelképe a lelki dolgoknak; igen, a keresztyén istenség igazi leple.”[footnoteRef:5] A fő gondolat ugyanaz: Isten hatalma az emberek fölött áll. Ő nem győzhető le, nem szorítható keretek közé, nem irányíthatjuk kényünk-kedvünk szerint. Akik ezt megpróbálták, az egyiptomi fáraóhoz hasonlóan csúfos kudarcot vallottak. [5:  „at once the most meaning symbol of spiritual things, nay, the very veil of the Christian’s Deity.” https://www.planetebook.com/free-ebooks/moby-dick.pdf 304. old. (’Chapter 42 The Whiteness of the Whale’).] 

Isten ereje volt az, amikor szava által megteremtette a világot. Isten ereje sújtotta csapásokkal Egyiptomot, és szabadította meg népét a fáraó seregétől. Isten hatalma árnyékozta be Máriát, hogy méhében foganjon, és a Fiú emberi testet öltsön (Lk 1:35). Isten hatalma által támadt a halálból életre Krisztus (2Kor 13:4). Ez a hatalom mindenek felett való, ezért fog mindenki meghajolni majd előtte (Fil 2:10–11). 
Ez az evangélium hatalma. Figyeljünk, Pál nem azt mondja, hogy az evangélium Isten hatalmának eszköze. Nem is csak azt, hogy abban „benne van” Isten hatalma. Hanem hogy az evangélium Isten ereje.[footnoteRef:6] Amikor az evangélium szól, nem csupán emberi szavak hangoznak. Hanem Isten ereje lép működésbe. [6:  Robert H. Mounce, Romans, vol. 27, The New American Commentary (Nashville: Broadman & Holman Publishers, 1995), 71. Leon Morris, The Epistle to the Romans, The Pillar New Testament Commentary (Grand Rapids, MI; Leicester, England: W.B. Eerdmans; Inter-Varsity Press, 1988), 67.] 

De hogyan? Miben láthatjuk ezt az erőt? Az Újszövetség több dolgot említ:
· a bűn alól való felmentésben: „Mert a keresztről való beszéd bolondság ugyan azoknak, akik elvesznek, de nekünk, akik megtartatunk, Isten ereje.” (1Kor 1:18)
· a hitben: „és milyen mérhetetlenül nagy az ő hatalma bennünk, akik hiszünk hatalma erejének ama munkája szerint.” (Ef 1:19)
· az engedelmességben: „[az Atya] adja meg nektek dicsőségének gazdagsága szerint, hogy hatalmasan megerősödjetek az ő Lelke által a belső emberben.” (Ef 3:16)
· az evangelizálásban: „Őt hirdetjük, intve minden embert és tanítva minden embert teljes bölcsességgel, hogy minden embert tökéletessé tegyünk Krisztus Jézusban. Ezért fáradozom én is, tusakodva az ő ereje szerint, amely hatalmasan munkálkodik bennem.” (Kol 1:28–29)
· a szenvedésben: „Mert nem a félénkség lelkét adta nekünk Isten, hanem az erő, a szeretet és a józanság lelkét. Ne szégyelld hát a mi Urunkról szóló bizonyságtételt, se engem, az ő foglyát, hanem vállald velem együtt a szenvedést az evangéliumért, Isten ereje által.” (2Tim 1:7–8)
Isten erejének ezt a munkáját alapvetően két dologra egyszerűsíthetjük le. A reformátorok közül Kálvin kezdett először[footnoteRef:7] beszélni arról, hogy az üdvösségünknek két fő eleme van: a megigazulás és a megszentelődés.[footnoteRef:8] Az üdvösségünkben Krisztus ezt e kettős kegyelmet (duplex gratia) hozta el nekünk. A kettő olyan, mint egy sziámi ikerpár: különbözik, ám egymástól elválaszthatatlan.  [7:  Bár nem ő volt teljesen az első, mert erre utaló kifejezés található Clairvaux-i Bernátnál is. L. Paul Helm, Calvin at the Centre (Oxford: Oxford University Press, 2011), 1973 3. lábj.]  [8:  „Nem ok nélkül tartják, hogy az egész evangélium teljessége a bűnbánatban és a bűnök megbocsátásában van. […] Már most, mivel Krisztus mindakettőt, t. i. az életbeli megújulást is és az ingyenes kiengesztelődést is, a mi számunkra hozza és mindakettőt a hit által érjük el.” (A keresztyén vallás rendszere, III.3.1) Mint látható, Kálvin a bűnbánat alatt az élethosszon át tartó megtérést, az óember levetkőzését és az új ember felöltözését érti. Lásd még J. Todd Billings: John Calvin's Soteriology: On the Multifaceted 'Sum' of the Gospel, International Journal of Systematic Theology, Volume 11 Number 4 Oclober 2009. 
http://jtoddbillings.com/wp-content/uploads/sites/2/2015/07/IJST-John-Calvins-Soteriology-BILLINGS.pdf ] 

Könnyű látni, hogy miért szükséges mindehhez Isten ereje. A megigazulásban Isten elveszi tőlünk bűnösségünket. A szent Isten előtt, akinek szemei nem nézhetnek a gonoszra, aki tiszta, és akiben semmi hamisság nincs, ott áll a bűnös ember. Vétkei számtalanok, undorítók, felháborítók. E porszemnél is kisebb teremtmény lázad Teremtője ellen, és nem hajtja meg magát előtte. Milyen erő békítheti meg egymással e kettőt? Mi békíthetné meg az arabokat és zsidókat? Észak-Koreát és Amerikát? ÉS mindezek csupán halvány emberi példák. A világ minden kincse nem elég, mert nem elég drága, hogy azért Isten feladja az igazságát. Az összes emberi vagy angyali élet sem elegendő, mert Isten végletekig ragaszkodik a jóhoz, szentséghez és tisztasághoz, és mi tudná rávenni, hogy a bűn felett szemet hunyjon? Egyedül az emberré lett Isten Fiának önkéntes áldozata tud minket tisztára mosni, mert helyettünk ő, a tökéletes vállalta és hordozta az isteni haragot. Ez az Isten-igazság, szemben az ember-igazsággal, amiben annyian bizakodnak.[footnoteRef:9] Így leszünk felmentve bűneink alól. Egyedül így marad fenn Isten igazsága és szeretete. Az evangélium ez a megbékítő, bűneltörlő erő. [9:  John Murray: The Epistle to the Romans, I. kötet, 30–31. old.] 

Ám a másik feladat sem könnyebb. A disznót tisztára moshatod, de újra bele fog feküdni a dagonyába. Milyen erő kell ahhoz, hogy megváltoztasd természetét, és olyan legyen, mint a macska, amely kínosan ügyel bundájának tisztaságára? Ez történik a megszentelődés során. Isten Lelkének ereje új életet támaszt bennünk. A bűnben gyönyörködő és azt követő értelmünk megújul, és megváltozik. Ahogy egyre inkább halljuk, olvassuk és értjük az evangéliumot, egyre inkább tudni fogjuk Isten jó, kedves és tökéletes akaratát. Ahogyan jó szokásokat építünk ki az életünkben, egyre inkább fogunk engedelmeskedni Isten parancsainak. Ahogyan egyre több időt töltünk Istennel, megtanulunk jobban bízni benne, és nem elcsüggedni, elkeseredni vagy elhagyni őt, ha nem is értünk dolgokat. A mag csírázik, szárba szökken, majd virágot hajt. Isten adja ezt a növekedést az evangélium és Lelkének ereje által.
Az evangélium egy életadó és életformáló erő. Nem a te gondolatod, nem a te propagandád, hanem Isten szava és hatalma. Áldott legyen Isten, hogy ezt hallhattad és hallhatod! Áldott legyen az Úr, hogy ez az életedben is jelen lehet! Soha ne felejtsük el csodálni azt a kettős ajándékot, amit Krisztus magával nekünk adott. Sinclair Ferguson írta: 
„Ha csodálattal tölt el Isten kegyelme, az a lelki életerő jele. Annak a litmusz tesztje, hogy mennyire biztosan és valóságosan ragadjuk meg a keresztyén evangéliumot, és milyen szorosan járunk Jézus Krisztussal.”[footnoteRef:10] [10:  „Being amazed by God’s grace is a sign of spiritual vitality. It is a litmus test of how firm and real is our grasp of the Christian gospel and how close is our walk with Jesus Christ.” Sinclair Ferguson: By Grace Alone, Preface.] 

Hogyan lehet a miénk Isten ereje?
De hogyan lehet miénk ez az erő? Pál két eszközt említ ebben az igerészben: az evangéliumot és a hitet. 
Az evangéliumnak, Isten szavának szerepe a keresztyén életében. Ha az evangélium Isten hatalma, akkor nyilvánvalóan élnünk kell azzal, hogy Isten ereje az életünkben munkálkodjon. De hogyan élünk az evangéliummal?
Először is, ha halljuk azt. Ha az életünk rendszeresen találkozik Isten szavával. Ez nem csupán evangelizációra vonatkozik, amikor megtértünk. Hanem a napi Bibliával eltöltött időre, a keresztyén könyvek olvasására, előadások hallgatására. De különösen vonatkozik a hirdetett igére a gyülekezetben. Hiszen Isten „az igehirdetés bolondsága által” (1Kor 1:21) üdvözít minket.
Másodszor, ha figyelünk rá. De nem elég hallani, meg is kell érteni. Isten igéjére figyelni kell. Nem lehet, hogy pont ezért van olyan sok erőtlen keresztyén, mert az ige ugyan szól, de az értelmünkig már kevéssé jut el, mert a fáradtság, a napi teendők és gondok, a vágyaink egyszerűen más irányba viszik a figyelmünket? Jegyzetelj igehirdetés vagy olvasás közben, ha segít – és nézd át jegyzeteidet rendszeresen. Igyekezz másoknak összefoglalni az Ige üzenetét, hogy a gondolataid akörül forogjanak, és jobban megemészd Isten szavát. Írj ki mondatokat vagy kifejezéseket, amelyek megragadtak, tanulj meg igeverseket – rágd és emészd Isten szavát.
Harmadszor, ha életünkre nézve végiggondoljuk azt. Isten szava nemcsak általában szól, hanem neked szól. Nekem szól. Mindegyikünk életében konkrét és határozott célja van. Nem elég csupán megérteni általánosan az üzenetet, szükséges, hogy a mi életünkre nézve meg tudjuk látni annak célját és szerepét. Nem rossz dolog az a gyakorlat, hogy legyen szó napi csendességről vagy a hallgatott prédikációról, de a végén összefoglalsz magadnak legalább egy dolgot, amit Isten neked üzent, és amiben cselekvésre vagy változásra hív fel téged. 
Szeretett budapesti gyülekezet, látjátok, hogy Isten az ő szavával való élésre hív minket. Nem elég csupán tudni dolgokról. Nem elég ismerni a Biblia könyveit és a főbb tanításokat. Hanem azokat gyakorolni is kell, mígnem a miénk lesz. Pár információ Istenről és az evangéliumról még nem formálja át gondolkodásunkat. Ehhez komolyan kell vennünk, hogy elménket naponta Isten szavának átfestő fürdőjébe merítjük be.
A hit szerepe a keresztyén életében. Ám Pál azt is mondja: „Mert az Isten igazsága nyilvánul meg abban hitből hitbe.” (1:17) A ’hitből hitbe’ kifejezést sokan sokféleképpen próbálták magyarázni. A legvalószínűbb, hogy a hit szerepét kívánja Pál hangsúlyozni. Először is azt mondja, hogy az evangélium hitből, azaz hit által lesz a miénk. És ez a hit szükséges mindenkinek az üdvösséghez. A Gal 3:22-ben Pál nagyon hasonlóan fogalmaz:[footnoteRef:11] „De az Írás mindent bűn alá rekesztett, hogy az ígéret a Jézus Krisztusban való hitből adassék a hívőknek.” Minden hívőnek a hitre van szüksége.  [11:  Lásd John Murray: The Epistle to the Romans, I. kötet, 31–32. old.
] 

Vagyis a fő üzenet az, hogy nincs kivétel. Az isteni erő csakis a hit eszköze által lesz a miénk. Nem érdemelhetjük ki tetteinkkel. Hanem Isten úgy rendelte, hogy keresztyén életünk első pillanatától földi életünk végéig szükségünk legyen a hitre a Krisztussal való járáshoz.
Mit jelent ez a gyakorlatban? Azt, hogy Isten szavát el kell fogadnod úgy, ahogy van. Nemcsak arra nézve, hogy Jézus az egyedüli Megváltó, hanem a keresztyén élet minden területén. Amit megtilt, arra ne keress kiskaput. Amire felszólít, ne mentegetőzz. Hidd el, hogy a teljes Írás hasznos a feddésre – azaz, amiben lemeztelenít és megint, azt ismerd el és bánd meg. Hidd el, hogy testvéreid vagy lelkészeid igéből adott tanácsai hasznosak, fogadd meg őket, ahelyett, hogy félretennéd. Ne hagyd figyelmen kívül Isten ígéreteit azért, mert helyzeted reménytelennek és sötétnek tűnik. Tanuld meg inkább a magad gondolataid és véleményét félre tenni, és Isten szavához ragaszkodni. Ne mondd, hogy „Igen, a Biblia azt mondja, de…” Ne hajtogasd nyugodtan, hogy a Biblia unalmas. Kezeld Isten szavát a legnagyobb komolysággal: Isten ereje az! Ez a szó képes téged megeleveníteni, megváltoztatni, bátorítani és reménységgel eltölteni. Ám csak akkor, ha hiszel. A Biblia nem mágikus eszköz, mely automatikusan működik az életünkben. Hanem, ha a Szentlélekben bízva azt komolyan vesszük, és annak engedelmeskedünk. Éppen ezért, ha nehéz hinni, kérj hitet, hogy Isten jöjjön a te gyenge hited segítségére!

[bookmark: _GoBack]Az evangélium Isten ereje. Miért vagyunk erőtlenek mégis? Azért, mert nem vesszük vele körül magunkat, és nem hisszük el, amit mond. Ám Isten most azért szól hozzánk, hogy bátorítson, felsegítsen, és utat mutasson. Az evangéliumnak a mostani helyzetedben is ugyanolyan isteni ereje van. Éppen ezért bízzál, hogy van a helyzetedre megoldás! Ne veszítsd el a reményt, Isten nem hagyott el téged. És legkevésbé se szégyelld ezt az üzenetet! Nincs még egy olyan hatásos gondolat, jól összeállított terv, szívhez szóló beszéd, mint az evangélium. Azok emberiek, ám az evangélium az élő Isten ereje és hatalma. Keresztyénként kiváltságos vagy, hogy ezzel bírsz. Ne szégyelld, hanem hirdesd az evangéliumot! Beszélj családtagjaidnak és munkatársaidnak egyszerű és érthető szavakkal az örömről vagy kiigazításról, amit az igéből nyertél. Legyen bátran ott a beszélgetéseidben az, hogy keresztyén vagy. Mert ezáltal jutnak majd emberek a hitre, a sátán tőréből Isten csodálatos országába. Ámen.

